b'\n_START_ARTICLE_\nInformbiro\n_START_PARAGRAPH_\nInformbiro je kratica za Komunisti\xc4\x8dni informacijski biro (1947\xe2\x80\x931955), nekak\xc5\xa1no povezovalno organizacijo vseh komunisti\xc4\x8dnih strank in kasneje komunisti\xc4\x8dnih dr\xc5\xbeav v Evropi.\n_START_SECTION_\nO Informbiroju\n_START_PARAGRAPH_\nInformbiro je bil ustanovljen z namenom, da re\xc5\xa1uje medsebojna vpra\xc5\xa1anja komunisti\xc4\x8dnih strank, da enotno nastopa v svetu v imenu komunizma in da obve\xc5\xa1\xc4\x8da javnost o stanju Komunisti\xc4\x8dnih partij, zlasti v na\xc4\x8delnih zadevah. Organizacija je bila pod neposrednim vodstvom Stalina. Stalin je 28. junija 1948 v posebni resoluciji obto\xc5\xbeil Komunisti\xc4\x8dno partijo Jugoslavije (KPJ) za oddaljevanje od marksisti\xc4\x8dne in leninisti\xc4\x8dne ideologije, ter sovra\xc5\xbeen odnos do Sovjetske zveze (ZSSR) in jo izklju\xc4\x8dil iz te organizacije.\n_START_SECTION_\nSpor med Titom in Stalinom\n_START_PARAGRAPH_\nResni\xc4\x8den razlog za spopad je bil spor med Stalinom in Titom, ker je slednji po drugi svetovni vojni \xc5\xbeelel ve\xc4\x8djo stopnjo samostojnega odlo\xc4\x8danja v jugoslovanski politiki. Tito je v spor s Stalinom pri\xc5\xa1el predvsem zaradi prizadevanj, da bi pod svojim vodstvom zdru\xc5\xbeil veliko balkansko federacijo vklju\xc4\x8dno z Bolgarijo in Albanijo, kar pa sta poleg Stalina zavra\xc4\x8dali tudi bolgarska in albanska komunisti\xc4\x8dna partija. Ko Tito kljub zahtevam Stalina ni \xc5\xbeelel odre\xc4\x8di voja\xc5\xa1ke podpore partizanom na severu Gr\xc4\x8dije, ki so po koncu druge svetovne vojne sku\xc5\xa1ali v dr\xc5\xbeavi prevzeti oblast, je pri\xc5\xa1lo do odkritega spora med Jugoslavijo in Sovjetsko zvezo. Stalin se je zavzemal, da bi lahko imel le on nadzor nad gr\xc5\xa1kimi komunisti. Ker so nekateri jugoslovanski komunisti podprli Stalina, je jugoslovanska oblast za\xc4\x8dela izvajati aretacije in likvidacije tako imenovanih Informbirojevcev._NEWLINE_Leta 1949 je Tito ustanovil Goli otok, koncentracijsko tabori\xc5\xa1\xc4\x8de za tiste, ki so ali naj bi podpirali Stalina. Spor med Sovjetsko zvezo in Jugoslavijo se je kon\xc4\x8dal po Stalinovi smrti, uradno pa leta 1955 podpisom beograjske deklaracije oz. s sre\xc4\x8danjem Tita in Hru\xc5\xa1\xc4\x8dova, novega ruskega generalnega sekretarja Komunisti\xc4\x8dne partije Sovjetske zveze._NEWLINE_V \xc4\x8dasu informbiroja so v SFRJ izklju\xc4\x8dili iz KPJ okoli 60.000 \xc4\x8dlanov, medtem ko so 16.312 ljudi poslali v razna tabori\xc5\xa1\xc4\x8da (Goli otok, Grgur,...).'